Ria Irawan

Chandra Ariati Dewi Irawan,  atawa leuwih kawentar ku ngaran Ria Irawan, lahir di Jakarta, tanggal 24 Juli 1969, nyaéta saurang artis, béntang sinétron, sutradara ogé panyanyi nu geus ancrub kana dunia hiburan média ti saprak taun tujuh puluhan. Pilem Ria nu kasohor di antarana Biola Tak Berdawai (2003), Lupus (1987), Arisan! (2006) jrrd. Dina dunia perpileman Ria hasil meunangkeun sababaraha pangajén, boh di tingkat nasional, ogé di tingkat internasional. Ria tilar dunya dina tanggal 6 Januari taun 2020.

Karir 
Ria Irawan nyaéta saurang artis turunan Minang. Lahir minangka anak bungsu tina lima sadulur ti kulawarga artis, bapana Bambang Irawan, saurang aktor, indungna, Ade Irawan, ogé saurang artis. Ria mimiti biluk kana dunia pilem ti umur opat taun, maén dina pilem Sopir Taxi dina peran figuran. Tuluy maén deui di taun 1975 dina pilem Fajar Menyingsing bareng jeung Erwin Gautawa sarta dina pilem Chicha bareng jeung Chicha Kuswoyo.

Ngaran Ria mimiti onjoy di taun 80-an. Peranna dina pilem Kembang Kertas (1984) meunangkeun nominasi artis panghadéna di Piala Citra taun 1985. Taun hareupna Ria dinominasikeun deui pikeun katégori nu sarua pikeun peranna dina pilem Bila Saatnya Tiba (1985). Dina taun 1988, antukna Ria hasil meunangkeun Panghargaan Piala Citra dina katégori pameran pangrojong dina pilem Selamat Tinggal Jeanette (1987), nu dibéntangan ogé ku Mathias Muchus jeung Meriem Bellina. Ria ngunggulan artis-artis petingan dina meunangkeun panghargaan ieu, sainganna teu kurang ti: Nani Wijaya, Rina Hassim, Ira Wibowo jeung Rita Zahara.

Taun 90-an Ria mimiti asup kana dunia sinetron, dimimitian ku sinetron Pelangi di Hatiku (1992-1993) nu dipintonkeun ku RCTI. Taun 1994 Ria meunangkeun Panghargaan FFI pikeun peranna dina sinetron Lika Liku Laki-Laki (1994) minangka Artis Komédi Panghadéna.

Taun 2003 Ria meunangkeun panghargaan Féstival Pilem Asia Pasifik minangka Artis Utama Pangpunjulna dina pilem Biola Tak Berdawai (2003). Dina taun 2006 Ria dinominasikeun dina FFI pikeun katégori Artis Pangrojong Pangpunjulna dina pilem Berbagi Suami (2006), ogé di taun 2015 dina katégori nu sarua pikeun peranna dina pilem Bulan di Atas Kuburan (2015). Ku pilem éta kénéh dina taun nu sarua Ria dileler ku panghargaan Piala Maya minangka Artis Pangrojong Kapilih.

Ria ogé kungsi jadi sutradara jeung panulis skenario. Pilemna dijieun di taun 2016 maké judul Gila Jawa: Illogically Sane.

Sajaba di dunia perpileman, Ria ogé ancrub kana dunia ngawih. Kungsi nyanyi réréongan dina grup Japras bareng jeung panyanyi-panyanyi Ully Artha, Debby Cintia Dewi, Wieke Widowati, Rini S. Bono, Nurul Arifin, Ita Mustafa. Tuluy nyieun rékaman dangdut duét jeung Rano Karno medalkeun album Hiasan Mimpi jeung Sorga Dunia. Ria ogé nyieun album solo Setangkai Anggrek Bulan jeung Di Antara Hatiku Hatimu. Tuluy Ria nyieun deui duét album bareng jeung Melissa, tukang ngawih ti Malaysia.

Kahirupan pribadi 

Ria ngadahup ka saurang duda anak dua, Yuma Wiranatakusumah dina tanggal 5 April 1997. Rumah tangga jeung Yuma teu lana, maranéhna ceréy dina bulan Désémber 1999. Méméh kawin ka Yuma, Ria kabéjakeun kungsi deuheus jeung sutradara kakoncara, Rizal Mantovani. Ria kungsi ogé bobogohan jeung Aga Setya dina taun 2002, tapi teu lila, ngan sapuluh bulanan. Cenah, Ria ogé kungsi deukeut jeung sutradara sohor lianna, Jay Subiakto. 

Taun 1994 Ria nandangan cocoba nalika babaturanna Rifardi Soekarno alias Aldi maot di imahna, alatan overdosis. Alatan kasus ieu Ria mutuskeun pikeun ngungsi heula ka imah lanceukna,  Dewi,  di Milan, salila dua taunan, bari sakalian nuluykeun kuliahna. Taun 2005 Ria kabaud deui ku perkara narkoba sarta kudu urusan jeung pulisi, untungna perkarana teu kapapanjangan.

Taun 2009 Ria nandangan cocoba deui, gangguan dina rahimna ka dieunakeun katohian alatan kanker. Ria méakkeun waragad gedé pikeun tatamba, nepi ka leuwih ti samiliarna. Kajaba ti éta manéhna kapaksa reureuh heula tina dunia peran. Taun 2017 Ria dinyatakeun cageur tina panyakitna sarta mimiti ancrub deui kana dunia pilem.

Taun 2016, pernahna tanggal 23 Désémber, Ria rarabi ka Mayky Wungkar. Mayky téh asistén pribadi Ria nu geus digawé bareng Ria salila 11 taun. Umur Myaky 12 taun leuwih ngora batan Ria.

Tilar dunya 
Bulan Séptémber 2019, Ria asup ka Rumah Sakit Cipto Mangunkusumo (RSCM) alatan panyakit kanker kelenjar geutah weningna kambuh deui. Bulan Nopémber Ria dirawat deui di RSCM. Antukna dina tanggal 6 Januari 2020 Ria mulih kajati mulang ka asal, masih di RSCM, dina umur 50 taun.

Ria dikurebkeun di TPU Tanah Kusir, Jakarta Kidul dina poé éta kénéh. Sabelas poé sadikantunna ku Ria, dina tanggal 17 Januari 2020, ibuna Ria, Adé Irawan, nyusul Ria mulih kajati dina umur 82 taun.

Filmographi

Film 

 Sopir Taksi (1973) / Figuran
 Fajar Menyingsing (1975) / Ria
 Chicha (1976)
 Cinta Abadi (1976) / Leila
 Istriku Sayang Istriku Malang (1977) 
 Siulan Rahasia (1977) / Tini
 Dari Mata Turun ke Hati (1979) 
 Ira Maya dan Kakek Ateng (1979)
 Ira Maya Si Anak Tiri (1979)
 Darna Ajaib (1980) / Maria keur leutik
 Nakalnya Anak-Anak (1980)
 Jangan Ambil Nyawaku (1981)
 Kembang Kertas (1984) / Ani
 Bila Saatnya Tiba (1985)
 Gejolak Kawula Muda (1985)
 Ibunda (1986) / Fitri
 Lupus (1987) / Lulu
 Lupus II (1987) / Lulu
 Selamat Tinggal Jeanette (1987) / Trimah
 Anak-Anak Gass... (1988) / Nana
 Suami (1988)
 Adikku Kekasihku (1989) / Shella
 Mutiara di Khatulistiwa (1990) / Deilira
 Peluk Daku dan Lepaskan (1991) / Denok
 Sekretaris (1991) / Tin
 Tabir Biru (1993) / Maya
 Biola Tak Berdawai (2003) / Renjani
 Arisan! (2003) / Yayuk Asmara
 Impian Kemarau (2004)
 Belahan Jiwa (2005) / Halimah
 Janji Joni (2005) / kaméo
 Berbagi Suami (2006) / Sri
 Hotel Vladivostok (2006) (pilem pondok) / Saurang Awéwé
 Quickie Express (2007) / Tante Guru
 Sang Dewi (2007)
 May (2008)
 Cinlok (2008) / Tika
 Cinta Setaman (2008) / Lastri
 Ai Lop Yu Pul (2009) / kaméo
 Jamila dan Sang Presiden (2009) / Susi
 Madame X (2010) / Bibi Yance
 Arisan! 2 (2011) / Yayuk Asmara
 Romantini (2013)
 Soekarno: Indonesia Merdeka (2013) / PSK
 9 Summers 10 Autumns / Bu Agus
 Bulan di Atas Kuburan (2015) / Minar
 Kuambil Lagi Hatiku (2019) / Dewi
 Mantan Manten (2019) / Imelda
 Bumi Itu Bulat (2019) / Farah
 Koboy Kampus / Indungna Nia
 Wedding Agreement (2019) / Bude
 Mecca, I'm Coming (2020) / Bu Ramah

Sutradara jeung panulis skenario 

 Gila Jiwa: Illogically Sane (2016)

Sinétron 

 Pelangi di Hatiku (1992)
 Lika Liku Laki Laki (1994)
 Bidadari yang Terluka (1997)
 Rahasia Ilahi (2004)
 Khayalan Tingkat Tinggi (2005)
 Iman (2005)
 Tante Tuti (2005)
 Bunga Malam (2006)
 Segalanya Cinta (2012)
 Jagoan Silat (2012)
 Juna Cinta Juni (2013)

Kawih 

 Hatiku Hatimu (Duét jeung Rano Karno)
 Setangkai Bunga Anggrek (Duét jeung Rano Karno)
 Hatiku Bagai Tertusuk Duri
 Cahaya Ilahi (Duet jeung Opick) Billboard Indonesia/Purnama Record format VCD (Januari 2015)

Pangajén 

 Nominasi Artis Pangrojong Festival Film Indonesia (1985 & 1986 /Kembang Kertas & Bila Saatnya Tiba)
 Pinunjul Artis Pangrojong FFI (1988 / Selamat Tinggal Jeanette)
 Pinunjul Artis Télévisi  Utama Komédi FFI (1994 / Lika Liku Laki Laki) 
 Pinunjul Artis Féstival Film Asia Pasifik (2003 / Biola tak Berdawai)
 Nominasi Artis Paling Favorit MTV Indonesia Movie Awards (2004 / Biola tak Berdawai)
 Pinunjul Artis Pangrojong Paling Favorit MTV Indonesia Movie Awards (2006 / Berbagi Suami)
 Pinunjul Artis Pangrojong FFI (2006 / Berbagi Suami)
 Nominasi Artis Pangrojong Indonesia Movie Award (IMA) (2007 / Berbagi Suami)
 Nominasi Artis Pangrojong Favorit IMA (2007 / Berbagi Suami)
 Pinunjul Artis Peran Pangrojong Maya Awards (2015 / Bulan di Atas Kuburan)
 Pinunjul Artis Pangrojong IMA (2016 / Bulan di Atas Kuburan)
 Pinunjul Artis Televisi Utama FFI / Piala Vidia (2004 / Rahasia Ilahi)

Réferénsi